Okresná prokuratúra Košice I 
Mojmírova 5, 041 47 Košice 1 	

Sp. zn. : 2 Pv 458/14/8802	Košice I, 16.9.2014
EEČ : 2-63-380-2014

U Z N E S E N I E

Trestná vec:	obvinený XXXXX 
Trestný čin:	zanedbanie povinnej výživy podľa § 213 odsek 1 Trestného zákona číslo 140/1961 Zbierky zákonov v znení zákona číslo 399/2000 Zbierky zákonov

Rozhodol: 	prokurátorka Okresnej prokuratúry Košice I
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
- v Košiciach a inde od 01.12.1999  si neplnil vyživovaciu povinnosť k svojmu synovi XXXXX., nar. XXXXX a to aj napriek tomu, že mu uvedená povinnosť bola určená rozsudkom Okresného súdu XXXXX XXXXX  sp.zn. P XXXXX z XXXXX prispievať na jeho výživu od 01.10.1998 do budúcnosti mesačne sumou 1.000,- Sk (33,19 EUR) vždy do 15. dňa v mesiaci vopred k rukám matky dieťaťa XXXXX, čím takto dlhoval na výživnom za obdobie od 01.12.1999 do 21.10.2002 matke dieťaťa XXXXX sumu vo výške 10.000,- Sk (331,93 EUR),

lebo zanikla trestnosť činu

Odôvodnenie:
Uznesením vyšetrovateľa Okreského úradu vyšetrovania PZ v Košiciach I sp. zn. ČVS: OÚV-XXXXX z 24.07.2000 bolo začaté trestné stíhanie a súčasne vznesené obvinenie XXXXX  pre trestný čin zanedbania povinnej výživy podľa § 213 ods. 1 Trestného zákona č. 140/1961 Zb. na tom skutkovom základe, že: 

- v Košiciach a inde si za obdobie od 01.12.1999  do 24.07.2000 neplnil vyživovaciu povinnosť k svojmu synovi XXXXX., nar. XXXXX a to aj napriek tomu, že mu uvedená povinnosť bola určená rozsudkom  Okresného súdu XXXXX XXXXX  sp.zn. P XXXXX z XXXXX prispievať na jeho výživu od 01.10.1998 do budúcnosti mesačne sumou 1.000,- Sk vždy do 15. dňa v mesiaci vopred k rukám matky dieťaťa XXXXX, čím takto dlhoval na výživnom za uvedené obdobie matke dieťaťa XXXXX sumu vo výške 8.000,- Sk.
Po vykonaní dokazovania v skrátenom vyšetrovaní bol tunajšej prokuratúre podľa § 209 ods. 1 Trestného poriadku predložený spisový materiál s návrhom policajta na rozhodnutie podľa § 215 ods. 1 písm. h/ Trestného poriadku, keďže obvinený dlžné výživné uhradil v celom rozsahu.
Zo zápisnice o výsluchu poškodenej XXXXX zo dňa 13.08.2014 vyplynulo, že vyživovacia povinnosť obvineného k synovi XXXXX trvala do ukončenia jeho štúdia na strednej škole v roku 2005, hmotnou núdzou netrpela. Celý dlh bol uhradený povinným a následne jej bolo platené výživné k rukám, pričom doklady o tom už nevedela doložiť, pretože vzhľadom k časovému odstupu ich neevidovala. Výživné bolo hradené prostredníctvom jeho matky XXXXX šekovými poukážkami, tak, ako to už doložila predtým do vyšetrovacieho spisu. Náhradné výživné z titulu neplnenia vyživovacej povinnosti obvineným nepoberala.  
Z uvedených skutočností teda vyplynulo, že obvinený svoju vyživovaciu povinnosť splnil v celom rozsahu. 
	Podľa § 86 písm. a) Trestného zákona trestnosť zanedbania povinnej výživy zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
	Podľa § 215 ods. 1 písm. h/ Trestného poriadku prokurátor zastaví trestné stíhanie, ak zanikne trestnosť činu. 
	Uhradením dlžného výživného teda zanikla trestnosť trestného činu zanedbania povinnej výživy podľa § 213 ods. 1 Trestného zákona č. 140/1961 Zb.,  pre ktorý bol stíhaný obvinený XXXXX, preto bolo potrebné rozhodnúť tak, ako je to uvedené vo výrokovej časti tohto uznesenia.
	Týmto rozhodnutím nie sú dotknuté práva poškodeného na náhradu škody, ktorú si môže uplatniť súdnou cestou v občianskom súdnom konaní.

Poučenie:
Proti tomuto uzneseniu je prípustná sťažnosť, ktorú možno podať do   troch dní od jeho oznámenia na tunajšiu prokuratúru, o ktorej rozhodne Krajská prokuratúra v Košiciach.
Sťažnosť má odkladný účinok. 

JUDr. Dagmar Vargová
prokurátorka